Peter Navarro

**Peter Navarro** (født 1949) er en amerikansk professor i samfunnsøkonomi, forfatter og politiker. Han virket frem til januar 2017 ved University of California. Mellom 20. januar 2017 og 20. januar 2021 var Navarro USAs president Donald Trumps handelsrådgiver og sjef for *National Trade Council* og som *Office of Trade and Manufacturing Policy* i Trumps kabinett.

I 2024 sonet han noen måneders fengselsstraff for forakt for kongressen, som hadde stevnet ham for å utspørring om sine bestrebelser for å bestride og tilsidesette resultatet av presidentvalget i 2020. Navarro lot være å stille opp til slik utspørring. 

Peter Navarro ble i januar 2025 seniorrådgiver for handel og produksjon i Trumps andre presidentperiode. Han er en nøkkelperson ved utviklingen av president Donald Trumps politikk rundt tollsatser i 2025. Ifølge ''Washington Post'' skal han i Trumps første periode ha forsøkt å sette i gang handelskrig med Kina ved hjelp av høye tollsatser; Navarro skal ha arbeidet for en slik politikk overfor Kina i flere tiår. Han var opprinnelig demokrat. Han støttet Trumps påstand om at valget i 2020 var «stjålet».

## Liv og virke
### Bakgrunn
Peter Navarro ble født 15. juli 1949 i Cambridge i Massachusetts. Faren hans, Albert «Al» Navarro, en saksofonist og klarinettist, ledet et house-band som spilte somre i New Hampshire, og overvintret i Florida. Etter at foreldrene hans ble skilt da han var 9 eller 10, bodde han sammen med sin mor, Evelyn Littlejohn, en Saks Fifth Avenue-sekretær, i Palm Beach i Florida. Som tenåring bodde han i Bethesda i Maryland i en ett-roms leilighet sammen med sin mor og bror. Navarro gikk på *Bethesda-Chevy Chase High School*.

Navarro gikk på Tufts University i Massachusetts på et akademisk stipend, og ble uteksaminert i 1972 med en Bachelor of Arts-grad. Deretter tilbrakte han tre år i U.S. Peace Corps (*Fredskorpset*), og tjenestegjorde i Thailand. 

Han tok deretter en *Master of Public Administration* fra Harvard Universitys *John F. Kennedy School of Government* i 1979, og en doktorgrad i økonomi fra Harvard under vediledning av Richard E. Caves i 1986.

### Karriere
#### Akademisk karriere
Fra 1981 til 1985 var han forskningsmedarbeider ved Harvards *Energy and Environmental Policy Center*. Fra 1985 til 1988 underviste han ved University of California, San Diego og University of San Diego.

I 1989 flyttet han uver til University of California, Irvine, som professor i økonomi og offentlig politikk. Han fortsatte på UC Irvine-fakultetet i mer enn 20 år, og ble emeritert, og og regnes som en av dette universitetet emeriterte professorer.

Han har arbeidet med energispørsmål og forholdet mellom USA og Asia. Han har mottatt flere undervisningspriser for MBA-kurs han har undervist.

Som doktorgradsstudent i 1984 skrev Navarro en bok med tittelen *The Policy Game: How Special Interests and Ideologues are Stealing America*, som hevdet at spesialinteressegrupper hadde ført USA til *«et punkt i sin historie hvor landet ikke kan vokse og blomstre»*. I boken ba han også om større arbeidskompensasjon for å hjelpe de som hadde mistet jobbene på grunn av handel og utenlandsk konkurranse. Doktoravhandlingen hans om hvorfor selskaper donerer til veldedighet er et av hans mest siterte verker. Han har også forsket på temaet vindenergi sammen med Frank Harris, en tidligere student av ham.

#### Orientering politisk
Peter Navarro kandiderte i 1990-årene en rekke ganger for politiske embeder. I 1992 tapte han knapt borgermestervalget i San Diego med 48 % av stemmene mot republikanernes Susan Golding.

Peter Navarros politiske sympatier og hans politiske standpunkter har beveget seg over et bredt politisk spektrum. Mens han studerte til doktorgrad i Massachusetts var han registert medlem av det demokratiske parti. Da han flyttet til California i 1986 registrerte han seg først som *nonpartisan*, og ble en registert republikaner i 1989. I 1991 hadde han atter registrert seg som *Independent*, og var dette da han stilte opp under borgermestervalget i  San Diego i 1992. Han anså seg den gang fortsatt som konservativ republikaner.

Navarro ble atter medlem av Demokratene i 1994 og forble det under sine påfølgende valgkamper. I 1996, da han stilte som kandidat til Kongressen, fikk han offisiell støtte fra daværende førstedame Hillary Clinton, og talte under Demokratenes *Convention* det året og sa: *«I'm proud to be carrying the [[Bill Clinton|Clinton]]-[[Al Gore|Gore]] banner.»* Han posisjonerte seg som engasjert miljøverner og gav tilslutning til abortrettigheter, homorettigheter og religionsfrihet.

Peter Navarro støttet Hillary Clintons presidentkampanje i 2008. Navarro støttet president Barack Obamas utfasing av den da dominerende type neonlysrør og lyspærer, tilrettelegging for vindenergi, og karbonbeskatning, som tiltak mot global oppvarming.

#### ''Death by China'', og økonomisk tenkning
Peter Navarro har blant annet skrevet boken *[[Death by China]]* (2011) som beskriver hvordan Folkerepublikken Kina truer den amerikanske økonomien. Boken ble filmatisert og ble vist på Netflix. Han har skrevet meget om dette emnet og om tilgrensende problemstillinger. Uketidsskriftet *[[The Economist]]* skrev at Navarro *«is a prolific writer, but has no publications in top-tier academic journals»* at *«his research interests are broader than the average economist's.»*

Som foreleser og forfatter innen nasjonaløkonomi ble Navarro regnet som om en *crude outsider* blant flere andre økonomer. I *Death by China* skrev han at Kinas fremvekst må stoppes for enhver pris – at Kina er ansvarlig for USAs økonomiske tilbakegang. Han er talsmann for en isolasjonistisk (økonomisk) politikk, han er tilhenger av proteksjonisme, og han anser i boken USAs handelsunderskudd på flere hundre milliarder amerikanske dollar for å være skadelig for amerikansk økonomi. Navarro har sagt at i fremtiden *«bør amerikanske interesser ikke lenger ofres på verdenshandelens alter.»* Navarros hovedteser fra boken *Death by China* ble den gang mottatt av amerikanske medier som «*for skingrende og fremmedfiendtlige»*.

Navarro forklarte hvorfor han ser på handelsunderskudd som grunnleggende skadelig for økonomisk vekst: Bruttonasjonalproduktet til et land er summen av salg fra forbruk, investeringer, offentlige utgifter og utenrikshandel (eksport minus import). Jo mindre utenlandsbidraget er, jo større handelsunderskudd, desto lavere er bruttonasjonalproduktet. Denne enkle beregningen – påpeker økonomer flest – ser imidlertid kun på hvordan bruttonasjonalproduktet brukes; hvilke faktorer som fremmer eller forårsaker økonomisk vekst (økende produktivitet oppstår blan annet ved spesialisering og handel) tas ikke i betraktning.

I en artikkel publisert i Sydney Morning Herald den 23. oktober 2019 skrev Mathew Knott om hvorden boken inneholder ikke-autentiske sitater og at Navarro hadde skapt en imaginær person, Ron Vara (et anagram av Navarro).

#### Donald J. Trumps første presidentperiode
Den 21. desember 2016 meddelte USAs den tiltredende president Donald Trump at han hadde valgt Navarro til handelsrådgiver og leder for handelsrådet *White House National Trade Council* i sitt regjeringskabinett som han var i ferd med å sammensette, og kalte Navarro en visjonær økonom. 
Trumps kabinett tiltrådte den 20. januar 2017.

Under siste året av Trump-administrasjonen ble Navarro involvert i dens covid-19-tiltak. Den 29. januar 2020 advarte  Navarro i et memorandum at dette viruset kunne føre til en full pandemi som kunne sette milioner av amerikaneres liv i fare og at et risikoen for et *«worst-case pandemic»* scenario ikke er å se bort fra. Han argumenterte for reiserestriksjoner fra Kina. Navarro skrev i et nytt memorandum den 23. februar 2020 at sykdommen *«kunne infisere så mange som 100 millioner amerikanere, med et tap av liv, så mange som 1–2 millioner sjeler»* og bad om en øyeblikkelig supplerende avsetning av minst 3 milliarder dollar.» Samtidig som Navarro kom med disse private advarslene, sa han i offentligheten at det amerikanske folk ikke hadde noe å bekymre seg for angående koronaviruset.

I februar 2020 ble biolog Steven Hatfill Navarros rådgiver med hensyn til koronaviruspandemien. Hatfill var en sterk promotor for malariamedisinen hydroksyklorokin som behandling for covid, selv om dens effektivitet ikke var bevist.

Den 27. mars 2020 utnevnte Trump Navarro til å koordinere den føderale regjerings politiske respons på *Defense Production Act* under koronaviruspandemien. 

I denne verv fremmet Navarro innenlandsk produksjon av koronavirusrelaterte forsyninger i tillegg til en generell nasjonalistisk agenda. Han tok til orde for å redusere USAs avhengighet av utenlandske forsyningskjeder, og uttalte at *«aldri igjen skal vi stole på resten av verden for våre essensielle medisiner og mottiltak.»* Blant andre uttalelser anklaget han Kina for å *«profitere»* på koronaviruset og advarte om økonomiske forstyrrelser som følge av viruset. 

I april fremhevet Navarro, og presidenten selv, stoffet som en livredder Navarro kom på kant med Anthony Fauci, direktør for National Institute of Allergy and Infectious Diseases, om hvorvidt administrasjonen burde fremme bruken av hydroksyklorokin for å behandle viruset. I juli 2020 fremholdt Navarro en mye kritisert studie som sa at  hydroksyklorokin var en effektiv behandling av koronavirus; folkehelseeksperter pekte på begrensninger med studien og på det faktum at flere randomiserte kontrollerte studier ikke klarte å konkludere med at hydroksyklorokin var en effektiv behandling.

I mai 2020 kritiserte Navarro *stay-at-home*-ordre og mente at covid-19 *lockdowns* ville ta livet av mange flere mennesker enn koronaviruset. Han omtalte det til stadighet som «The China virus» eller «the CCP virus» (CCP er engelsk forkortelse for Det kinesiske kommunistiske parti), og i mai 2020 anklaget han den kinesiske regjering for å ha sendt smittede kinesiske borgere til andre land for å spre viruset.

#### Valgfuskteoretiker, fengselssoning
Navarro engasjerte seg i bestrebelsene for å få omgjort presidentvalget i 2020 og fremla konspirasjonsteorier om valgfusk. og ble i februar 2022 stevnet to ganger av Kongressen. Navarro nektet å etterkomme dette, og saken ble henvist til justisdepartementet. Den 2. juni 2022 tiltalte en storjury ham for to tilfeller av forakt for kongressen. Han skal ha opparbeidet advokatregninger på 750.000 dollar. Den 7. september 2023 ble Navarro dømt på begge punkter, og den 25. januar 2024 ble han dømt til fire måneders fengsel og bøtelagt 9500 dollar, og ble den første tidligere tjenestemann i Det hvite hus som ble fengslet for forakt for kongressen. 

Han hadde før dommen ble felt også rukket å anbefale et nytt politisk brettspill, som skulle assistere den bredere almenhet til å komme til den overbevisning at presidentvalget var blitt stjålet fra Donald Trump, og at Anthony Fauci, direktør for USAs National Institute of Allergy and Infectious Diseases (NIAID), hadde utviklet corona-19-viruset i et kinesisk laboratorium.

Peter Navarro sonet straffen i minimumssikkerhetsleiren ved Miami Federal Correctional Institute. Navarro ble løslatt 17. juli 2024. 

Han var bidragsyter til Project 2025. 

#### Trumps andre presidentperiode
Den 4. desember 2024 kunngjorde Trump at Navarro ville fungere som seniorrådgiver for handel og produksjon (*trade and manufacturing*) i hans andre presidentperiode. Han tiltrådte den 20. januar 2025, som en av ganske få gjengangere fra Trumps første kabinett.

I januar 2025, som Trump truet med økede *tariffs* (toll) mot Canada og Mexico, betegnet Navarro NAFTA (*North American Free Trade Agreement*, inngått i 1994) som «en katastrofe» i et intervju, og sa at ettersom *«Kina var så meget verre»*, ble det oversett *«hvor dårlig NAFTA var»*. Han koblet også USAs problemer med ulovlig innvandring til NAFTA, og sa at etter at USA begynte å eksportere mais til Mexico, ble mange meksikanere engasjert i landbruket arbeidsløse, noe som førte mange til USA. I februar 2025 var Navarro og Stephen Miller de ledende på amerikansk side i økonomidrøftelser vedrørende ileggelser av *tariffs* (tollskranker) mot Canada, Kina og Mexico. 

Navarro var hovedperson bak Trumps beslutning om å legge til grunn et handelspolitisk memorandum på sin tiltredelses første dag som staket ut veien til ny tilnærming blant annet til tolltariffer, hans beslutning å ilegge en 25 % tolltariff på all stål- og aluminumimport til USA, og hans beslutning å ilegge *«reciprocal tariffs»* (matchende tolltariffer) på alle land.

## Bibliografi
* *If It's Raining in Brazil, Buy Starbucks*
* *The Well-Timed Strategy: Managing the Business Cycle for Competitive Advantage*
* *What the Best MBAs Know*
* *When the Market Moves, Will You Be Ready?*
* *The Coming China Wars*
* *Always a Winner*
* *Seeds of Destruction* (med professor Glenn Hubbard)
* *Death by China: Confronting the Dragon – A Global Call to Action*
* *Crouching Tiger: What China's Militarism Means for the World*

## Referanser


## Eksterne lenker
* Peter Navarros profil hos University of California
* Peter Navarros offisielle webside